CELEX: 32015D0441
Language: et
Date: 2015-03-16 00:00:00
Title: Nõukogu otsus (ÜVJP) 2015/441, 16. märts 2015 , millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust

17.3.2015   
            
            
               ET
            
            
               Euroopa Liidu Teataja
            
            
               L 72/37
            
         NÕUKOGU OTSUS (ÜVJP) 2015/441,
   16. märts 2015,
   millega muudetakse otsust 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta ning pikendatakse selle kehtivust
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               1)
            
            
               Nõukogu võttis 15. veebruaril 2010 vastu otsuse 2010/96/ÜVJP (1). ELi sõjalise missiooni volitused lõpevad 31. märtsil 2015.
            
         
               2)
            
            
               16. septembril 2013 Brüsselis toimunud Somaalia konverents lõi põhja Somaalia paktile ja käivitas koordineerimise ja Somaalia omaluse mehhanismi Somaalia „uue kokkuleppe” rakkerühma kaudu.
            
         
               3)
            
            
               Ühendkuningriigi ja Somaalia poolt ühiselt korraldatud rahvusvahelisel kohtumisel, mis toimus 18. septembril 2014 Londonis, tegi föderaalvalitsus kokkuvõtte kaitseministeeriumi kavast Somaalia riikliku sõjaväe arendamiseks 2019. aastani ning selle vahetutest vajadustest.
            
         
               4)
            
            
               2014. aasta oktoobris toimunud strateegilise läbivaatuse kohaselt tuleks ELi sõjalise missiooni volitusi pikendada kuni 31. detsembrini 2016.
            
         
               5)
            
            
               Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ning rakendamises. Taani ei osale käesoleva otsuse rakendamises ja seetõttu ka käesoleva missiooni rahastamises.
            
         
               6)
            
            
               ELi sõjalise missiooni volitusi tuleks täiendavalt pikendada koos volituste kohandamisega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2010/96/ÜVJP muudetakse järgmiselt.
   
               1)
            
            
               Artikli 1 lõige 2 asendatakse järgmisega:
               „2.   Lõikes 1 sätestatud eesmärkide saavutamiseks lähetatakse Somaaliasse ELi sõjaline missioon, et tegeleda nii institutsioonide ülesehitamisega kaitsesektoris strateegiliste nõuannete abil kui ka toetada otseselt Somaalia riiklikku sõjaväge koolitamise, nõuannete ja juhendamise kaudu. Samuti on ELi sõjaline missioon valmis toetama oma vahendite ja võimete piires teisi liidu toimijaid nende vastavate volituste täitmisel Somaalia julgeoleku ja kaitse valdkonnas.”
            
         
               2)
            
            
               Artikkel 3 asendatakse järgmisega:
               „Artikkel 3
               Missiooni peakorteri määramine
               1.   Missiooni peakorter asub Somaalias, Mogadishu rahvusvahelises lennujaamas Mogadishus. Peakorter toimib nii operatsiooni peakorterina kui ka vägede peakorterina.
               2.   Missiooni peakorteri alla kuulub Nairobis asuv kontakt- ja tugibüroo ning Brüsselis asuv tugiüksus.”
            
         
               3)
            
            
               Artikli 7 lõige 4 asendatakse järgmisega:
               „4.   ELi sõjaline missioon teeb oma vahendite ja võimate piires tihedat koostööd piirkonnas esindatud teiste rahvusvaheliste toimijatega, eelkõige ÜRO ja AMISOMiga, kooskõlas Somaalia föderaalvalitsusega kokkulepitud nõuetega.”
            
         
               4)
            
            
               Artiklile 10 lisatakse järgmine lõige:
               „5.   ELi sõjalise missiooni ühiste kulude lähtesumma ajavahemikul 1. aprillist 2015 kuni 31. detsembrini 2016 on 17 507 399 eurot. ATHENA artikli 25 lõikes 1 osutatud lähtesumma protsent on 30 % ja ATHENA artikli 32 lõikes 3 osutatud kulukohustuste protsent on 90 %.”
            
         
               5)
            
            
               Lisatakse järgmine artikkel:
               „Artikkel 10b
               Projektiüksus
               1.   ELi sõjalisel missioonil on projektiüksus liikmesriikide või kolmandate riikide rahastatavate ning missiooni eesmärkidega kooskõlas olevate ja mandaadi täitmist toetavate projektide kindlaksmääramiseks ja rakendamiseks.
               2.   Kui lõikest 3 ei tulene teisiti, on ELi missiooni ülem volitatud kasutama liikmesriikide või kolmandate riikide rahalist panust, et rakendada projekte, mille puhul on leitud, et need täiendavad järjekindlal moel ELi sõjalise missiooni teisi tegevusi. Sellisel juhul sõlmib ELi missiooni ülem kõnealuste riikidega kokkuleppe, millega reguleeritakse eelkõige kolmandate osapoolte esitatud kaebuste lahendamise korda seoses kahjuga, mida ELi missiooni ülem on põhjustanud oma tegevuse või tegevusetusega kõnealuste riikide poolt talle kättesaadavaks tehtud vahendite kasutamisel.
               Ühelgi juhul ei saa panustavad riigid pidada liitu või kõrget esindajat vastutavaks ELi missiooni ülema tegevuse või tegevusetuse eest kõnealustelt riikidelt saadud vahendite kasutamisel.
               3.   Projektiüksusele kolmandate riikide poolt antava rahalise panuse vastuvõtmise kiidab heaks poliitika- ja julgeolekukomitee.”
            
         
               6)
            
            
               Artiklit 11 muudetakse järgmiselt:
               
                           a)
                        
                        
                           lõikes 1 asendatakse sissejuhatav osa järgmisega: „Kõrgel esindajal on volitused avaldada kooskõlas nõukogu otsusega 2013/488/EL (2) käesoleva otsusega ühinenud kolmandatele riikidele asjakohastel juhtudel ja vastavalt missiooni vajadustele selle läbiviimisel tekkinud ELi salastatud teavet:
                        
                     
                           b)
                        
                        
                           lõigetes 2 ja 3 asendatakse sõnad „otsusega 2011/292/EL” sõnadega „otsusega 2013/488/EL”.
                        
                     
         
               7)
            
            
               Artikli 12 lõiked 2 ja 3 asendatakse järgmisega:
               „2.   ELi sõjalise missiooni volitused lõpevad 31. detsembril 2016.
               3.   Käesolev otsus tunnistatakse kehtetuks alates ELi peakorteri, Nairobis asuva kontakt- ja tugibüroo ja Brüsselis asuva tugiüksuse sulgemise kuupäevast kooskõlas ELi sõjalise missiooni lõpetamiseks heakskiidetud kavadega ning mõjutamata ATHENAs sätestatud ELi sõjalise missiooni raamatupidamisaruannete auditeerimist ja esitamist käsitlevaid menetlusi.”
            
         Artikkel 2
   Käesolev otsus jõustub selle vastuvõtmise kuupäeval.
   Seda kohaldatakse alates 1. aprillist 2015.
   
      Brüssel, 16. märts 2015
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  Nõukogu 15. veebruari 2010. aasta otsus 2010/96/ÜVJP Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni kohta (ELT L 44, 19.2.2010, lk 16).
   
      (2)  Nõukogu 23. septembri 2013. aasta otsus 2013/488/EL ELi salastatud teabe kaitseks vajalike julgeolekueeskirjade kohta (ELT L 274, 15.10.2013, lk 1).”;